Tanúkihallgatás kisokos – D.A.S. Jogvédelmi Biztosító Zrt.
Hatóság részéről érkezett idézés esetén köteles megjelenni a tanú az idézést küldő hatóság előtt a megjelölt időpontban. Főszabály szerint az idézést a hatóságok postai úton küldik ki az érintettek részére, azonban a nyomozó hatóságnak lehetősége van egyes esetekben – az eljárás gyorsítása érdekében -, hogy rövid úton, telefonon keresztül tájékoztassák a tanút az idézés helyéről, időpontjáról. A telefonon történt idézésnek azonos a joghatása, mint a postai úton érkezett idézésnek, azaz szabályszerű idézésnek minősül, ebben az esetben is kötelező a megjelenés.
Természetesen felmerülhet olyan eset, hogy a hatóság által megjelölt időpont valamilyen egyéb elfoglaltság okán nem alkalmas, ilyen esetben azonban szükséges ezt haladéktalanul jelezni az idézést küldő hatóság részére. A hatóságok ilyen esetekben általában biztosítani tudnak másik időpontot a tanúkihallgatás foganatosítására.
A törvény rendelkezései értelmében a tanú jelezheti a hatóságok részére, hogy számára lelkileg megterhelő lenne találkozni az elkövetővel és jelenlétében vallomást tenni. A jelzése alapján kérelmezhető a kihallgatást lefolytató hatóságoktól, hogy az elkövető távollétében, tőle elkülönítve foganatosítsák a kihallgatását. Lehetőség van kérelmezni továbbá, hogy a hatóság tekintsen el a személyes megjelenéstől és engedélyezze az írásbeli tanúvallomás megtételének lehetőségét.
Az eljárási szabályokat tartalmazó törvények részletesen tartalmazzák azokat az esetköröket, amikor a tanú jogszerűen tagadhatja meg a tanúvallomás megtételét. A leggyakoribb egyben legjelentősebb tanúmegtagadási okok, ha a tanú az elkövető hozzátartozója, ha a tanú a vallomás megtételével magát vagy hozzátartozóját bűncselekmény elkövetésével vádolná, illetve, ha a tanú a foglalkozásánál fogva titoktartásra kötelezett. Ezekben az esetekben tehát a tanú nyilatkozhat akként, hogy nem kíván vallomást tenni. A hatóságok a tanú meghallgatását megelőzően kötelesek részletesen tájékoztatni a tanút a vallomástétel megtagadásának lehetőségeiről, amennyiben ez elmarad, úgy bizonyítékként nem használható fel a tanúvallomás. A vallomástétel megtagadásával kapcsolatban megjegyzendő, hogy amennyiben a tanú nem a törvényben megjelölt okok valamelyikére tekintettel tagadja meg a vallomástételt, úgy a megtagadás jogellenes, és hátrányos jogkövetkezményre számíthat.
Címkék: kisokos, tanúkihallgatás
A cikk utolsó frissítésének időpontja: 2020. február 07. ( 13 napja )
Előző bejegyzés 2020 kedvezményei - Néhány könnyítés, amiről érdemes tudniGyorsbillentyű: P
Következő bejegyzés Az egyszerűsített foglalkoztatás, valamint az alkalmi munkavégzés legfontosabb szabályai Gyorsbillentyű: N